作者:皎然
標題:杼山禪居寄贈東溪吳處士馮一首
內容:青雲何潤澤，下有賢人隱。路入菱湖深，跡與黃鶴近。野風吹白芷，山月搖清軫。詩祖吳叔庠，致君名不盡。身當青山秀，文體多郢聲。澄澈湘水碧，泬寥楚山青。時人格不同，至今罕知名。昔賢敦師友，此道君獨行。既得廬霍趣，乃高雷遠情。別時春風多，掃盡雪山雪。為君中夜起，孤坐石上月。悠然遺塵想，邈矣達性說。故人不在茲，幽桂惜未結。